CELEX: 52013PC0436
Language: lt
Date: 2013-06-25
Title: Pasiūlymas TARYBOS SPRENDIMAS dėl kontrolės priemonių taikymo 5-(2-aminopropil)indolui

|
			
		
		
		52013PC0436
		
			Pasiūlymas TARYBOS SPRENDIMAS dėl kontrolės priemonių taikymo 5-(2-aminopropil)indolui /* COM/2013/0436 final - 2013/0207 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Tarybos sprendime 2005/387/TVR dėl
keitimosi informacija apie naujas psichoaktyvias medžiagas, jų rizikos
įvertinimo ir kontrolės[1]
numatyta trijų etapų procedūra, pagal kurią naujai
psichoaktyviajai medžiagai visoje Sąjungoje gali būti pradėtos
taikyti kontrolės priemonės.
2013 m. sausio 22 d., vadovaudamasi pirmiau
nurodyto Tarybos sprendimo 6 straipsnio 1 dalimi, Taryba paprašė[2] naujos psichoaktyviosios
medžiagos 5-(2-aminopropil)indolo naudojimo, gamybos ir neteisėtos
prekybos keliamų pavojų, organizuoto nusikalstamumo dalyvavimo ir
galimų pasekmių įvedus šios medžiagos kontrolės priemones
įvertinimo.
5-(2-aminopropil)indolo keliamus pavojus
įvertino Europos narkotikų ir narkomanijos stebėsenos centro (EMCDDA)
Mokslo komitetas, veikiantis pagal Tarybos sprendimo 6 straipsnio 2, 3 ir 4
dalių nuostatas. 2013 m. balandžio 16 d. Mokslo komiteto pirmininkas
pateikė Komisijai ir Tarybai rizikos vertinimo ataskaitą.
Pagrindiniai rizikos įvertinimo
rezultatai:
(1)                   
5-(2-aminopropil)indolas yra indolo, pakeisto
indolo žiedinės sistemos fenilo pusėje, sintetinis derivatyvas.
Atrodo, kad tai stimuliuojanti veiklioji medžiaga, taip pat galinti turėti
haliucinogeninį poveikį. Nežiūrint struktūrinių
panašumų su tokiais geriau žinomais dariniais kaip α-metiltriptaminas
(AMT), 5-(2-aminopropil)benzofuranas (5-APB) ir tarptautiniu mastu
kontroliuojamas narkotikas 3,4-metilendioksiamfetaminas (MDA), dėl
galimų veikimo būdo skirtumų 5-(2-aminopropil)indolo poveikis
negali būti lyginamas su pastarųjų medžiagų poveikiu.
(2)                   
Atrodo, kad ūmus 5-(2-aminopropil)indolo
toksiškumas žmonėms sukelia tokį nepageidaujamą poveikį
kaip tachikardija ir hipertermija, taip pat gali sukelti midriazę,
ažitaciją ir drebulį. Be to, 5-(2-aminopropil)indolas gali
sąveikauti su kitomis medžiagomis, įskaitant vaistus ir stimuliantus,
veikiančius monoaminerginę sistemą.
(3)                   
Nuo 2012 m. 5-(2-aminopropil)indolo buvo aptikta
septyniose valstybėse narėse, taip pat Kroatijoje ir Norvegijoje,
kurios pateikė informacijos apie jį EMCDDA ir Europolui. 2012 m.
balandžio–rugpjūčio mėn. keturios valstybės narės
pranešė apie 24 mirties atvejus, kuriuose autopsijos metu buvo aptikta 5-(2-aminopropil)indolo
atskirai arba kartu su kitomis medžiagomis, o trys valstybės narės
pranešė apie 21 nemirtiną apsinuodijimo atvejį, siejamą su
šia nauja psichoaktyviąja medžiaga. Šiai naujai psichoaktyviajai medžiagai
tapus plačiau prieinamai ir naudojamai, pasekmės asmenų ir
visuomenės sveikatai galėtų būti reikšmingos.
(4)                   
5-(2-aminopropil)indolas neturi jokios žinomos,
nustatytos ar patvirtintos medicininės vertės ar panaudojimo ir, be
to, kad jis naudojamas kaip analizės pamatinis standartas ir mokslo
tyrimuose, nėra duomenų, kad jis būtų naudojamas kitais tikslais.
Pagal Tarybos sprendimo 8 straipsnio 1
dalį Komisija per šešias savaites nuo rizikos įvertinimo ataskaitos
gavimo dienos pateikia Tarybai iniciatyvą dėl kontrolės
priemonių taikymo naujai psichoaktyviajai medžiagai arba ataskaitą,
kurioje pagrindžiama, kodėl tai nėra būtina.
Nors bendrųjų 5-(2-aminopropil)indolo
pavojų moksliniai įrodymai šiuo metu riboti, Komisija laiko, kad yra
pagrindas šiai medžiagai visoje Sąjungoje taikyti kontrolės
priemones. Pagrindinė priežastis yra ta, kad, remiantis rizikos vertinimo
ataskaitoje pateikta informacija, ūmus 5-(2-aminopropil)indolo toksiškumas
yra toks, kad jis gali padaryti didelę žalą asmenų sveikatai. Be
to, šiuos pavojus didina aplinkybė, kad yra pranešimų, jog kai kurie
vartotojai to nežinodami vartojo 5-(2-aminopropil)indolą kartu su kitomis
stimuliuojančiomis medžiagomis arba vietoje jų.
Šio Tarybos sprendimo pasiūlymo tikslas –
paraginti valstybes nares 5-(2-aminopropil)indolui taikyti kontrolės
priemones ir baudžiamąsias sankcijas, kaip numatyta jų teisės
aktuose, kuriais vykdomi jų įsipareigojimai pagal 1971 m.
Jungtinių Tautų psichotropinių medžiagų konvenciją.
2013/0207 (NLE)
Pasiūlymas
TARYBOS SPRENDIMAS
dėl kontrolės priemonių
taikymo 5-(2-aminopropil)indolui
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į 2005 m. gegužės 10
d. Tarybos sprendimą 2005/387/TVR dėl keitimosi informacija apie
naujas psichoaktyvias medžiagas, jų rizikos įvertinimo ir
kontrolės[3],
ypač į jo 8 straipsnio 3 dalį, 
atsižvelgdama į Europos Komisijos
iniciatyvą,
kadangi:
(1)       remiantis Sprendimo 2005/387/TVR
6 straipsniu neeiliniame Europos narkotikų ir narkomanijos stebėsenos
centro išplėstinio Mokslo komiteto posėdyje parengta 5-(2-aminopropil)indolo
rizikos įvertinimo ataskaita, ir 2013 m. balandžio 16 d. ši ataskaita
pateikta Komisijai;
(2)       5-(2-aminopropil)indolas yra
indolo, pakeisto indolo žiedinės sistemos fenilo pusėje, sintetinis
derivatyvas. Atrodo, kad tai stimuliuojanti veiklioji medžiaga, kuri gali
turėti ir haliucinogeninį poveikį. 5-(2-aminopropil)indolas
daugiausia atvejų buvo nustatytas miltelių pavidalu, tačiau taip
pat tabletėmis ir kapsulėmis, ir yra prieinamas internete bei
vadinamosiose reikmenų parduotuvėse, reklamuojamas kaip „tyrimų
cheminė medžiaga“. Taip pat jo buvo aptikta produkto, parduodamo kaip „legali
svaiginimosi priemonė“, vadinamo „Benzo Fury“, pavyzdžiuose ir
tabletėse, primenančiose ekstazį;
(3)       turima informacija ir
duomenys leidžia daryti išvadą, kad ūminis 5-(2-aminopropil)indolo
toksiškumas žmonėms gali sukelti tokį nepageidaujamą
poveikį kaip tachikardija ir hipertermija, taip pat gali sukelti
midriazę, ažitaciją ir drebulį. 5-(2-aminopropil)indolas gali
sąveikauti su kitomis medžiagomis, įskaitant vaistus ir stimuliantus,
veikiančius monoaminerginę sistemą. Konkretų fizinį 5-(2-aminopropil)indolo
poveikį žmonėms įvertinti sunku, nes nėra jokių
paskelbtų tyrimų, kuriais būtų įvertintas jo ūmus
ir chroniškas toksiškumas, psichologinis poveikis ir įtaka elgsenai ir
galimybė sukelti priklausomybę, taip pat dėl ribotos
informacijos ir duomenų;
(4)       2012 m.
balandžio–rugpjūčio mėn. keturiose valstybėse narėse
užregistruoti 24 mirties atvejai, kuriuose autopsijos metu paimtuose
pavyzdžiuose aptikta 5-(2-aminopropil)indolo atskirai arba kartu su kitomis
medžiagomis. Nors neįmanoma užtikrintai nustatyti 5-(2-aminopropil)indolo
vaidmens visais šiais mirties atvejais, kai kuriais atvejais jis
konkrečiai nurodytas kaip mirties priežastis. Šiai naujai psichoaktyviajai
medžiagai tapus plačiau prieinamai ir naudojamai, pasekmės
asmenų ir visuomenės sveikatai galėtų būti
reikšmingos. Informacijos apie 5-(2-aminopropil)indolo keliamą
socialinę riziką nėra;
(5)       devynios Europos šalys
Europos narkotikų ir narkomanijos stebėsenos centrui pranešė
aptikusios 5-(2-aminopropil)indolo. Nėra paplitimo duomenų apie 5-(2-aminopropil)indolo
naudojimą, tačiau iš esamos ribotos informacijos galima daryti
išvadą, kad jis gali būti vartojamas panašioje aplinkoje kaip ir kiti
stimuliantai, pavyzdžiui, namuose, baruose, naktiniuose klubuose, muzikos
festivaliuose;
(6)       nėra informacijos, kuri
leistų daryti išvadą, kad 5-(2-aminopropil)indolas gaminamas
Sąjungoje, ir nėra įrodymų, kurie leistų šios naujos
psichoaktyviosios medžiagos gamybą, platinimą ar tiekimą
leistų susieti su organizuotu nusikalstamumu;
(7)       5-(2-aminopropil)indolas
neturi jokios žinomos, nustatytos ar patvirtintos medicininės vertės
ar panaudojimo ir nėra jokio rinkodaros leidimo, apimančio šią
naują psichoaktyviąją medžiagą Sąjungoje. Be to, kad
jis naudojamas kaip analizės pamatinis standartas ir atliekant mokslinius
tyrimus, neturima duomenų, kad jis naudojamas kitais tikslais;
(8)       5-(2-aminopropil)indolas
nebuvo ir šiuo metu nėra Jungtinių Tautų sistemos vertinimo
objektas. Dvi valstybės narės šią naują
psichoaktyviąją medžiagą kontroliuoja pagal nacionalinius
teisės aktus, kuriais vykdomi 1971 m. Jungtinių Tautų
konvencijos dėl psichotropinių medžiagų įpareigojimai.
Penkios Europos šalys 5-(2-aminopropil)indolo kontrolei taiko teisės aktus
dėl naujų psichoaktyviųjų medžiagų, pavojingų
prekių ir vaistų;
(9)       rizikos vertinimo ataskaita
atskleidžia, kad yra mažai mokslinių įrodymų, susijusių su 5-(2-aminopropil)indolu,
ir parodo, kad jo sukeliamiems pavojams sveikatai ir socialinei rizikai
įvertinti būtini tolesni tyrimai. Nežiūrint to, esami
įrodymai ir informacija yra pakankamas pagrindas visoje Sąjungoje 5-(2-aminopropil)indolui
taikyti kontrolės priemones. Dėl 5-(2-aminopropil)indolo sukeliamo
pavojaus sveikatai, dokumentais patvirtinto jo aptikus keliais
mirčių, apie kurias buvo pranešta, atvejais, dėl to, kad
vartotojai gali jo pavartoti to nežinodami, ir dėl to, kad jis neturi
medicininės vertės ar panaudojimo, 5-(2-aminopropil)indolui visoje
Sąjungoje turėtų būti taikomos kontrolės
priemonės;
(10)     kadangi šešios valstybės
narės jau kontroliuoja 5-(2-aminopropil)indolą įvairaus
pobūdžio teisinėmis nuostatomis, kontrolės priemonių
taikymas šiai medžiagai visoje Sąjungoje padėtų išvengti
kliūčių tarptautinei teisėsaugai ir teisminiam bendradarbiavimui
ir apsaugoti vartotojus nuo pavojų, kuriuos gali sukelti šios medžiagos
vartojimas,
PRIĖMĖ ŠĮ
SPRENDIMĄ: 
1 straipsnis
Šiuo sprendimu visoje Sąjungoje
pradedamos taikyti kontrolės priemonės naujai psichoaktyviajai
medžiagai 5-(2-aminopropil)indolui.
2 straipsnis
Ne vėliau kaip [per metus nuo šio
sprendimo paskelbimo dienos] valstybės narės, vadovaudamosi
nacionaliniais teisės aktais, imasi priemonių 5-(2-aminopropil)indolui
taikyti kontrolės priemones ir baudžiamąsias sankcijas, kaip numato
jų teisės aktai, kuriais įgyvendinami jų
įsipareigojimai pagal 1971 m. Jungtinių Tautų
psichotropinių medžiagų konvenciją.
3 straipsnis
Šis sprendimas įsigalioja dvidešimtą
dieną po jo paskelbimo Europos Sąjungos oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas
[1]               OL L 127, 2005 5 20, p. 32.
[2]               Tarybos dokumentas 5284/13.
[3]               OL L 127, 2005 5 20, p. 32.